Formaður samninganefndar Evrópusambandsins er bjartsýnn eftir fyrsta dag fundarhalda um framtíð kjarnorkusamningsins við Írana. Fulltrúar Evrópusambandsríkja, Bretlands, Rússlands og Kína funduðu með Írönum í Vínarborg í gær með það fyrir augum að koma kjarnorkusamningnum frá 2015 aftur í gagnið.
Enrique Mora, aðalsamningamaður Evrópusambandsins um framtíð samningsins, var vongóður eftir fyrsta fundardaginn. Hann sagði viðræðurnar hafa einkennst af þeirri tilfinningu, að það sé bráðnauðsynlegt að endurlífga kjarnorkusamninginn. Samningurinn kveður á um að Íranar hætti að auðga úran, veiti eftirlitsmönnum Alþjóðakjarnorkumálastofnunarinnar aðgang að kjarnorkuverum sínum og fleira sem miðar að því að tryggja að þeir geti ekki komið sér upp kjarnavopnum. Á móti skulu Vesturveldin aflétta olíusölubanni og öðrum refsiaðgerðum gegn Íran. Donald Trump, fyrrverandi Bandaríkjaforseti, dró Bandaríkin einhliða út úr samningnum árið 2018 og innleiddi viðskiptahindranir og aðrar refsiaðgerðir gegn Írönum að nýju. Eftir það tóku Íranar til við að auðga úran umfram það sem samningurinn leyfir og hindra aðgang eftirlitsmanna Alþjóðakjarnorkumálastofnunarinnar að kjarnorkuverum sínum og úranbirgðum. Joe Biden, Bandaríkjaforseti, hefur lýst vilja til að gera Bandaríkin aðila samningsins á nýjaleik, að uppfylltum ákveðnum skilyrðum. Íranar segja Bandaríkin hins vegar verða að stíga fyrsta skrefið og gerast aðilar að samningnum áður en þeir fara að setja öðrum skilyrði.